**מודעות ומעורבות הורים בהתמודדות עם תופעת הבריונות ברשת**

**מבוא**

השימוש הנרחב של ילדים ברשת האינטרנט וברשתות החברתיות חושף אותם לסכנות רבות כגון:​עברייני מין, גורמים פליליים, תכנים לא הולמים, הימורים, חשיפת מידע אישי, גניבת זהות, ותורם להופעת סוג חדש של אלימות ותופעה חברתית קשה ופוגעת שהופכת לשכיחה בקרב ילדים ובני נוער- cyberbullying, שבמסגרתה משתמשים בטכנולוגיה של רשת האינטרנט על מנת להפחיד, להביך, לאיים או להטריד אדם או קבוצה של אנשים. לפעמים היא באה לידי ביטוי באמצעות פרסום דברים פוגעניים באתרי אינטרנט או במשלוח תמונות או סרטונים מביכים באמצעות הדואר האלקטרוני, וכן באמצעות משלוח מסרונים מטרידים בטלפון (וגשל, 2013). מחקרים שונים מצאו כי צורת אלימות זו אף שהיא נעשית בעולם הווירטואלי, גורמת לקורבנות למצוקות הדומות לאלו שנגרמות בצורות האלימות המסורתיות יותר, ואף עלולות להיות קשות מההשלכות של אלימות פנים אל פנים. (Diamanduros, Downs, & Jenkins, 2008)

מכיוון שבריונות ברשת מתרחשת לעיתים קרובות מחוץ לכותלי בית הספר, ישנו קושי של ההורים והמורים לזהות את הילדים שנופלים קורבן לאלימות זו. ילדים רבים חוששים לספר להוריהם על מקרי האלימות על מנת שהוריהם לא יגבילו את הגישה שלהם לאינטרנט ולטלפון הסלולארי (היימן ואחרים, 2014), וכך נוצר מצב שבו ההורים נחשפים למצוקות הקשות של ילדיהם רק בדיעבד לאחר שהילדים כבר נפגעו באופן קשה.

מטרת המחקר הינה לבחון עד כמה מודעים הורים לילדים בגילאי 10-12 לעובדה שתופעת הבריונות ברשת הינה תופעה נרחבת וכיצד הם מתמודדים עם התופעה, כיצד הם מתמודדים עם מעשי בריונות שבוצעו על ידי או כלפי ילדיהם, האם הם מבצעים פעולות אקטיביות למניעת בריונות רשת על ידי ו\או כלפי ילדיהם, ובאיזו מידה ההורים היו מוכנים לחדור לפרטיות של ילדיהם לצורך כך.

מחקרים רבים עד היום (היימן ואחרים 2014, רולידר ובוניאל-נסים 2015), התמקדו בתופעת בריונות ברשת בקרב בני נוער (בגילאי 13-17) ופחות בקרב ילדים בגילאי 10-12, וזאת למרות שנמצא כי בגיל זה הילדים חשופים יותר לתופעה זו, ולכן בחרנו במחקר זה להתמקד בטווח גילאים זה.

**השימוש באינטרנט והרשתות החברתיות**

השימוש ההולך וגובר של ילדים ברשתות חברתיות, אתרים ואפליקציות להעברת הודעות מידיות ונוכחותם הרבה בסביבות אלו מהווה פלטפורמה אידיאלית לבניית קשרים חברתיים בין בני גילם, חיזוק חברויות, ופיתוח של נורמות חברתיות בקרב הצעירים אשר עוזרת להם לעצב את אישיותם (Chang & Chen, 2014; Davenport et al., 2014; Ellison, Vitak, Gray, & Lampe, 2014). הרשתות החברתיות הפכו לנפוצות במיוחד עם הופעתן כאפליקציות למכשירי טלפון חכם. (Magro, Ryan & Prybutok, 2013).

מספר מחקרים שנערכו במדינות שונות בעולם מעידים על הפעילות הענפה והרבה של הילדים ברשתות החברתיות השונות באמצעות הגלישה באינטרנט במחשב ובטלפון החכם. כך לדוגמא במחקרים שנעשו בישראל, מחקר שנערך בשנת 2012, מצא כי כבר בשנה זו, 91% מהילדים בחולון (העיר בה נערך המחקר) משתמשים באינטרנט כל יום או כמעט כל יום והגיל הממוצע לתחילת השימוש באינטרנט הוא 7 שנים. (עיריית חולון, 2012). בסקר נוסף, שנעשה עבור איגוד האינטרנט הישראלי ב-2014, נמצא כי 51% מהילדים בגילאי 13-15 הגדירו כי השימוש העיקרי שלהם ברשת היה רשתות חברתיות, 88% מהילדים משתמשים בפייסבוק, 89% מהם מחוברים לווטסאפ, 73% מהם משתמשים באינסטגרם, 38% מהם משתמשים בסנאפצאט ו34% מהם משתמשים בטוויטר (איגוד האינטרנט, 2014). סקר נוסף שנערך ב 2015 בנושא השימוש בטלפון חכם בקרב ילדים בגילאי 8-15 נמצא כי ל-83% מהילדים יש טלפון חכם, 32% מהם משתמשים בטלפון החכם למעלה מ-4 שעות ביום וכי הפעילות העיקרית של מרביתם הינה השימוש בווטסאפ (מכון שריד, 2015).

במחקר שנערך בבריטניה נמצא כי 30% מהילדים בגילאי 7-11 דיווחו כי יש להם חשבונות ברשתות חברתיות.(Broadbent, Fell, Green, & Gardner,2013). מחקר אחר שנעשה בבתי ספר בצפון אירלנד אודות השימוש של הילדים בטלפונים סלולאריים, בקרב 422 ילדים בגילאי 9-13 , 93.4% דיווחו שיש להם טלפונים חכמים, 84% דיווחו כי יש להם מחשבים ניידים ו 70.6% דיווחו כי יש ברשותם טאבלטים. כמו כן, 86.8% מהילדים דיווחו שהם משתמשים ברשתות חברתיות, (Purdy, N.[, & York, L.](https://pure.qub.ac.uk/portal/en/persons/leanne-york(9388a5d0-bf7b-4b80-abaa-d82b45284d2a).html)  2016). במחקר שנערך בספרד בקרב 866 ילדים בכיתות ד – ו, נמצא כי 31.3% דיווחו כי הם משתמשים ברשתות חברתיות לצורך תקשורת עם משפחה וחברים ו 91.7% משתמשים בווצאפ לצרכים אלו (López-Pradas et al., 2017).

**Cyberbullying**

המושג בריונות, מתאר התנהגות פוגענית הכוללת בין השאר, הטרדה, הצקה ובריונות כלפי אדם אחר, באמצעות התנהגות אגרסיבית פיסית) או מילולית תופעות אלו מעסיקות את מערכת החינוך מזה שנים רבות (אבני ורותם, 2009). מחקרים רבים שבדקו את השפעת תופעות האלימות בקרב ילדים הגיעו למסקנה כי הקורבנות לעיתים קרובות מסתירים את האלימות שחוו, בריאותם נפגעת, הם מסתגרים ומשנים את התנהגותם, ישנה ירידה בהישגיהם הלימודיים והם מפתחים יותר מצוקות פסיכולוגיות הכוללות דיכאון, עצב, הערכה עצמית נמוכה ומחשבות אובדניות, ביחס לילדים אחרים שלא חוו אלימות (Dehue, Bolman, & Völlink, 2008; Katzer, Fetchenhauer, & Belschak, 2009).תופעת האלימות בקרב ילדים ובני נוער באמצעות רשת האינטרנט, המכונה ,Cyberbullyin היא תופעה חדשה יחסית, אך גורמת לקורבנות למצוקות קשות שעלולות להיות אפילו קשות מההשלכות של אלימות פנים אל פנים (Smith, Mahdavi, Carvalho, & Tippett, 2006; Ybarra, Diener-West, & Leaf, 2007).

התחומים המושפעים ביותר מאלימות ברשת הם התחום הלימודי והתחום החברתי- רגשי (אולניק שמש והיימן 2012 ).

**היקף תופעת הבריונות ברשת:**

מספר מחקרים נערכו בשנים האחרונות בנושא היקף תופעת הבריונות ברשת. במחקר שהתבצע בטורקיה בשנת 2012 נמצא כי 27% ילדים בגילאי 8 עד 11 דיווחו כי היו קורבנות של בריונות ברשת, 18% דיווחו כי ביצעו מעשי בריונות ברשת ו 15% דיווחו כי היו גם תוקפים וגם קורבנות. (Arslan, Savaser, Hallett, & Balci 2012). בין השנים 2011-2013 נערך מחקר באוניברסיטת בר אילן בישראל (היימן ואחרים, 2014), במטרה לבחון את תופעת האלימות ברשת בקרב ילדים ובני נוער בישראל ולבחון את דרכי ההתמודדות של המורים עם התופעה. במחקר נמצא כי 27% מהתלמידים היו קורבנות לאלימות ברשת, 17% מהם לקחו חלק בהטרדה באינטרנט, לבנים יש נטייה לקחת חלק בהטרדה ובבריונות באינטרנט יותר מלבנות. 46% מהמשתתפים דיווחו כי היו עדים לבריונות ומעשי אלימות כלפי מישהו אחר ברשת. תלמידי בי"ס יסודי דיווחו במידה הרבה ביותר כי נפגעו מאלימות באינטרנט, וכי הם לוקחים יותר חלק בבריונות ובהטרדה באינטרנט מאשר תלמידי חט"ב ותלמידי תיכון. בסקר נוסף שנערך בישראל כשנתיים לאחר מכן בקרב ילדי כיתות ד-ט (רולידר ובוניאל-נסים, 2015), נמצאה עלייה ל47% מהילדים חוו הצקה במרחב הווירטואלי. שנה לאחר מכן, בסקר נוסף (רולידר ובוניאל-נסים, 2016), נמצאה עלייה נוספת במספר הילדים שחווים בריונות ברשת ולמעלה 72% מהילדים בכיתות ג' – ו' דיווחו על בריונות במרחב הווירטואלי .

מחקרים נוספים מדווחים גם הם על עלייה מתמשכת באחוז הילדים שדיווחו כי היו מעורבים במעשי בריונות ברשת. במחקר שנעשה באיחוד האירופי נמצא כי בין השנים 2010-2014 הייתה עליה באחוז הילדים בגילאי 9-16 שדיווחו כי היו מעורבים במעשי בריונות ברשת מ 8% בשנת 2010 ל 12% בשנת 2014. במחקר דומה בברזיל נמצא כי הייתה עליה בין השנים 2012-2014 באחוז הילדים בגילאי 9-17 שדיווחו כי היו מעורבים במעשי בריונות ברשת מ 9% בשנת 2015 ל 15% בשנת 2014. (Livingstone et al., 2016). גם במחקר שנעשה בקנדה נמצאה עלייה במידת במעורבות מ- 22% בתחילת שנת הלימודים לעומת 27% בסוף השנה. (Holfeld & Leadbeater,2015). מחקר שנעשה בשנת 2016 בארצות הברית בקרב ילדים בגילאי 15-19 מצא אחוז גבוה יותר נפגעים מפוגעים. 33.3% מהבנים ו-47.8% מהבנות דיווחו שהיו קורבנות של בריונות ברשת, ו-24.4% מהבנים ו-23.2% מהבנות דיווחו כי ביצעו מעשי בריונות ברשת כלפי ילדים אחרים(Wadian, Jones, Sonnetag, Barnett, 2016).

**מודעות ההורים לתופעת הבריונות ברשת**

הורים נוטים להמעיט בהיקף המעורבות של ילדיהם במעשי בריונות ברשת, כך נמצא במחקרים שנעשו באירופה (Dehue, Bolman &Vollink, 2008) ובקנדה (Cassidy, Brown & Jackson 2012 ), המשווים בין דיווחי ילדים בנושא מעורבותם במעשי בריונות ברשת הן כקורבנות והן כתוקפים לעומת דיווחי הוריהם. במחקר שנעשה בהולנד על החוויות של הצעירים ותפיסות הורים של בריונות ברשת (Dehue, Bolman & Vollink, 2008), נמצא כי יותר ממחצית מההורים קובעים כללים לילדהם לשימוש באינטרנט ולתדירות השימוש, אולם רבים מהם לא היו מודעים לבריונות ברשת. אחוז ההורים שדיווחו כי ילדם נפגע ממעשי בריונות ברשת (11.8%) היה נמוך באופן משמעותי משיעורם של תלמידים שדיווחו על בריונות ברשת (22.9%).

אמנם ההורים מודעים להשפעות השליליות של הזמן הרב שהילדים מקדישים לשימוש באינטרנט, ומנסים להתמודד מול הילדים בנושא זה אך לא תמיד בהצלחה (Dehue, Bolman, & Völlink, 2008; Liau, Khoo, & Ang, 2008). ׁ האתר הדיגיטלי, Digital Journal, פרסם כי "כמעט אחד מכל שלושה הורים שיש להם ילדים בגילים שבין 12-17 חשבו שהבריונות ברשת הייתה מדאיגה יותר מטרור מקומי, תאונות דרכים והתאבדות (Fazackarley, 2010). להורים יש תפקיד חשוב במניעה של המעורבות של ילדיהם במעשי בריונות ברשת מכיוון שבדרך כלל להורים יש השפעה רבה על הגישה של הילדים שלהם למכשירים אלקטרוניים ולאינטרנט בבית ומכיוון שרבים ממעשי הבריונות ברשת נעשים בבית . (Dehue et al., 2008 ; Elsaesser et al., 2017).

במחקר שנעשה בארה"ב הורים דיווחו כי יש להם תחושה של אובדן שליטה על הילדים שלהם באינטרנט (Erickson et al., 2015). אחד ההיבטים של שליטה הינו ניטור ומעקב של ההורים אחר מקום המצאם של הילדים, הפעילויות שלהם והחברים שלהם, ואחר התנהגות לא נאותה שלהם או מסוכנת (Dishion & McMahon, 1998). במחקר בקרב 629 ילדים מתבגרים בארצות הברית נמצא קשר בין ניטור ומעקב של ההורים אחר פעילות ילדיהם ורמה נמוכה של מעשי בריונות ברשת (Khurana, Bleakley, Jordan, & Romer, 2014). נמצא גם כי הגבלות של ההורים בגישה לאינטרנט ומעקב אחר פעילות הילדים ללא שיתוף של הילדים ומתן הסברים לגבי הסכנות באינטרנט משפיעים פחות על מעשי בריונות ברשת , לעומת חינוך של הילדים באמצעות יחס חם ופתוח בין הילדים וההורים תקשורת טובה ושיתוף פעולה שמשפיעים יותר על הפחתת המעורבות במעשי בריונות ברשת Elsaesser et al.,) 2017).

מחקרים (Vandebosch& Van Cleemput, 2009) הראו גם כי מעורבות נמוכה של הורים בגישה של הילדים לאינטרנט קשורות לסיכון שהילד יהיה מעורב במעשי בריונות ברשת וכי הורים שעוקבים אחר הפעילויות השונות של ילדם מגבירים את האפשרות שהילדים לא יהיו מעורבים באלימות הן כקורבן והן כתוקף (Espelage, Bosworth, & Simon, (2000; Hong & Espelage, 2012.

שאלות המחקר

שאלת המחקר המרכזית היא: האם הורים לילדים בגילאי 10-12 מודעים לתופעת הבריונות ברשת ומה הפעולות שהם עושים כדי להתמודד עם תופעה זו.

**שאלות המשנה:**

1. האם וכיצד נחשפו ההורים לתופעת הבריונות ברשת והאם הם השתתפו בפעולות הדרכה להעלאת המודעות לנושא ?
2. האם ההורים סבורים כי ילדם היה חשוף או שותף פעיל במעשי בריונות ברשת, והאם הם יודעים מה יכולות להיות ההשלכה של פגיעה זו?
3. האם ההורים מבצעים פעולות אקטיביות למניעת בריונות רשת על ידי ו\או כלפי ילדיהם?

באיזו מידה ההורים היו מוכנים לחדור לפרטיות של ילדיהם ? **השערות המחקר**

להלן השערות המחקר שנבחנו במסגרת המחקר:

1. ימצא כי מרבית ההורים נחשפו לתופעת הבריונות ברשת לאחר שמקרים כאלו התפרסמו בתקשורת או במסגרת פעילות בבית הספר.
2. ימצא כי מרבית ההורים לא יודעים אם ילדיהם היו מעורבים באלימות ברשת אם כקורבן ואם כפוגע.
3. ימצא כי מרבית ההורים מאמינים שיש להרחיב את הטיפול בתופעה וכי בית הספר אמור לטפל במקרים של אלימות ברשת.
4. ימצא כי מרבית ההורים לא השתתפו בהדרכה בנושא אלימות ברשת וכי מרבית ההורים לא משתפים פעולה עם פעולות שבית הספר / משרד החינוך עושה לצמצום התופעה.
5. ימצא כי מרבית ההורים אינם מבצעים פעולות אקטיביות למניעת חשיפת ילדיהם לאלימות ברשת.
6. ימצא כי מרבית ההורים יהיו מוכנים לפגוע בפרטיות ילדיה כדי לעקוב אחר מעשיהם ברשתות החברתיות ולמנוע מהם חשיפה או ביצוע של מעשי אלימות ברשת.

**שיטת המחקר**

המחקר השתמש בשיטת המחקר הכמותית, לצורך בחינת מודעות ההורים לתופעת הבריונות ברשת, ואילו אמצעים הם מפעילים כדי להתמודד עם תופעה זו.

המדגם

במחקר השתתפו 133 הורים שנבחרו במדגם נוחות בקרב הורים לילדים בכיתות ד' – ו' במספר בתי ספר יסודיים בחינוך הממלכתי. מקרב ההורים 111 נשים (93.5%) ו-22 גברים (16.5%). הגיל הממוצע של ההורים 42.73 שנים (SD= 4.12) וטווח הגילאים נע בין 32-54 שנים. הגיל הממוצע של הילדים לגביהם דיווחו 11.35 שנים (SD= 1.00) וטווח הגילאים נע בין **10-13** שנים**.**

**בטבלה מספר 1 שלהלן מוצגים מאפייני הרקע הסוציו-דמוגרפים של המדגם.**

טבלה מס' 1: מאפייני רקע של המדגם **(N=133)**

|  |  |  |  |
| --- | --- | --- | --- |
| ***משתנה*** |  | ***אחוז %*** | ***N*** |
| **אזור מגורים** | מרכז  שרון  דרום  ירושלים | 45.1%  22.6%  28.6%  3.8% | 60  30  38  5 |
| **מין הילד** | זכר  נקבה | 55.6%  44.4% | 74  59 |
| **מידת דתיות** | לא מוגדר  חילוני  מסורתי  דתי | 3.8%  69.2%  23.3%  3.8% | 5  92  31  5 |

כלי המחקר

כלי המחקר המרכזי הוא שאלון לדיווח עצמי שכלל שאלות מסוגים שונים (שאלות בררה, שאלות דירוג). השאלון הורכב מ-32 שאלות שחלק מהן נלקחו מסקר של "המרכז לאינטרנט בטוח" של איגוד האינטרנט הישראלי לפתיחת 'החופש הגדול', שנערך ביולי 2015 בקרב 500 בני נוער בגילאים 12-17 ובקרב 500 הורים, וחשף בין השאר את חוסר הידע של ההורים על הרגלי הגלישה של בני הנוער (המרכז לאינטרנט בטוח, 2015).

**השאלון הורכב מארבעה חלקים**:

**החלק הראשון** - בחן את הרגלי השימוש של הילדים ברשת למיטב ידיעתם של ההורים, באמצעות שאלות הבודקות בין השאר, האם לילד יש טלפון חכם המחובר לרשת, האם הגלישה ברשת נפוצה יותר באמצעות מחשב או טלפון חכם, האם הילד משתמש בדואר אלקטרוני, תוכנות מסרים או רשתות חברתיות וכו'.

**החלק השני** - בחן האם ההורים מודעים לתופעת הבריונות ברשת, באמצעות שאלות הבודקות בין השאר האם והיכן נחשפו ההורים לתופעה, האם ההורים השתתפו בפעילות בית ספרית שנועדה להעלאת המודעות לתופעה, האם ההורים מכירים מקרי בריונות ברשת שקרו בבית הספר של ילדיהם, האם שמעו על התופעה באמצעי התקשורת השונים, האם הם יכולים להשפיע על מעורבות ילדיהם במקרי בריונות ברשת, האם זה תפקידו של משרד החינוך וכו'.

**החלק השלישי** - בחן האם ההורים סבורים/יודעים כי ילדיהם היו חשופים או שותפים לאלימות ברשת, בין השאר באמצעות שאלות הבודקות האם הציקו\איימו\הפיצו שקרים ושמועות כוזבות\החרימו את ילדם באמצעות תוכנת מסרים, רשת חברתית, SMS או דואר אלקטרוני.

**החלק הרביעי** - בחן האם ההורים עושים או מתכננים לעשות פעולות אקטיביות למניעת האלימות כלפי או על ידי ילדיהם, באמצעות שאלות הבודקות בין השאר האם הם עוקבים אחרי תכתובות של ילדיהם בתוכנות המסרים או הרשתות החברתיות ואם כן באיזו תדירות, האם הם מפעילים תוכנות סינון במחשב או בטלפון החכם וכו'.

שיטת איסוף וניתוח הנתונים

הנתונים נאספו באמצעות שאלון ממוחשב שהגישה אליו התאפשרה באמצעות קישור שנשלח להורים לGoogle Forms באופן שהבטיח פרטיות ואנונימיות להורים. הגישה להורים שהשתתפו במילוי השאלון, התבצעה באמצעות פניה לקבוצות של הורים בפייסבוק, וכן באמצעות פניה לקבוצות בווטסאפ של הורים לילדים בכיתות ד – ו' בבתי ספר שונים באזור השפלה, ירושלים והשרון ובנוסף נעשתה פניה באמצעות הדוא"ל לנציגי הנהגה הורית במספר בתי ספר על מנת להסתייע בהם בשליחת הקישור לשאלון להורים בגילאים הרלוונטיים.

תהליך עיבוד הנתונים כלל מספר שלבים: ראשית, בניית קובץ הנתונים בתוכנת SPSS והגדרת המשתנים. שנית, בחינת ערכי מרכז ופיזור תיאוריים על מנת לקבל נתונים כלליים, דמוגרפיים ואישיים על אוכלוסיית המחקר. שלישית, נבחנו התפלגויות שכיחויות להיגדי השאלון על סמך הקטגוריות המרכזיות. רביעית, נערכו מבחני סטטיסטיקה היסקית- מבחני t, חי בריבוע ומתאם פירסון לבחינת הקשרים והבדלים במשתני המחקר המרכזיים על פי משתני הרקע הסוציו-דמוגרפים.

**ממצאים**

בפרק הממצאים יוצגו ממצאי הניתוח הסטטיסטי שבוצע לבדיקת השערות המחקר. ראשית, יוצגו מאפיינים של הרגלי השימוש של הילדים ברשת על פי ידיעת ההורים. בהמשך יוצגו מאפייני מודעות ההורים לתופעת הבריונות ברשת, באיזו מידה להורים ידוע כי ילדיהם היו חשופים או שותפים לאלימות ברשת ולבסוף יוצגו נתונים ביחס למידת המוכנות של ההורים לנקוט פעולות אקטיביות למניעת האלימות ברשת כלפי או על ידי ילדיהם.

**הרגלי השימוש של הילדים ברשת על פי ידיעת ההורים**

ראשית, נשאלו ההורים מהן הפעילויות העיקריות של הילד שלהם ברשת האינטרנט במחשב או בטלפון הסלולארי. בטבלה מספר 2 שלהלן מוצגת התפלגות התשובות (לאור האפשרות לבחור בריבוי תשובות מוצגים נתונים יחסיים של כל קטגוריה ביחס לכלל המדגם).

טבלה מס' 2: התפלגות הפעילויות העיקריות של הילדים ברשת **(N=133)**

|  |  |  |
| --- | --- | --- |
| ***פעולות עיקריות*** | ***אחוז %***  ***(מכלל המדגם)*** | ***N*** |
| **קשר עם חברים**  **משחקי מחשב**  **חיפוש מידע**  **צפייה בסרטים/סדרות**  **קניות**  **אחר (מוזיקה, מסרונים, YouTube)** | 57.1%  85.7%  33.8%  51.8%  -  3.0% | 76  114  45  69  -  4 |

לפי הנתונים המוצגים בטבלה מספר 2 אפשר לראות שמרבית ההורים מדווחים כי הפעילות העיקרית של הילד שלהם ברשת האינטרנט היא משחקי מחשב (85.7%). לאחר מכן, קשר עם חברים (57.1%), צפייה בסרטים/סדרות (51.8%) ולבסוף חיפוש מידע (33.8%). פעילויות אחרות עליהם דיווחו ההורים כללו מוזיקה, מסרונים ושימוש ב- YouTube.

בתשובה לשאלה "האם הילד שלך מחובר לרשתות חברתיות, לתוכנת מסרים או לדואר אלקטרוני באמצעות המחשב או הטלפון הסלולארי?". רובם המכריע של ההורים (83.5%) מדווחים כי הילד שלהם מחובר לרשתות חברתיות, לתוכנת מסרים או לדואר אלקטרוני באמצעות המחשב או הטלפון הסלולארי. כ-15% בלבד מן ההורים מדווחים שילדם אינו מחובר.

**מודעות ההורים לתופעת הבריונות ברשת**

ההורים נשאלו מספר שאלות שבחנו את סוגיית המודעות שלהם לתופעת הבריונות ברשת. בטבלה מספר 3 שלהלן מוצגת התפלגות התשובות.

טבלה מס' 3: מאפייני מודעות ההורים לתופעת הבריונות ברשת **(N=133)**

|  |  |  |  |
| --- | --- | --- | --- |
| ***שאלה*** |  | ***אחוז %*** | ***N*** |
| **האם במסגרת בית הספר של ילדך ישנן תופעות של בריונות ברשת?** | כן  לא  היה בעבר וכעת לא  לא יודע | 33.8%  26.3%  5.3%  34.6% | 45  35  7  46 |
| **באיזו מידה אתה מאמין שפגיעה בילדך ע"י אלימות ברשת יכולה לגרום לו נזק נפשי?** | במידה מעטה  במידה מסוימת  במידה גבוהה  בוודאות | 3.0%  18.8%  39.8%  38.3% | 4  25  53  51 |
| **היכן נחשפת לתופעת הבריונות ברשת?\*** | באמצעות הילד  במסגרת בי"ס  באינטרנט  חברים  באמצעי התקשורת  לא שמעתי על התופעה  אחר: במסגרת העבודה | 21.8%  45.1%  59.3%  30.8%  11.2%  3.0%  1.5% | 29  60  79  41  15  4  2 |
| **האם השתתפת בפעילות בית הספר להעלאת המודעות של ההורים לתופעת הבריונות ברשת?** | מעולם לא  פעם/פעמיים  בכל פעם | 46.2%  39.4%  14.4% | 61  52  19 |
| **באיזו תדירות חיפשת מידע על בריונות ברשת באינטרנט ובמקורות נוספים?** | מעולם לא  פעם-פעמיים בסה"כ  פעם בחודש  פעם בשבוע  מס' פעמים בשבוע | 50.4%  45.1%  1.5%  0.8%  2.3% | 67  60  2  1  3 |
|  |  |  |  |
| **תפקיד מערכת החינוך במסגרת בית הספר ללמד את הילדים על בריונות ברשת ולא של ההורים** | מסכים  לא מסכים  גם של בי"ס וגם של הורים | 4.5%  3.0%  92.5% | 6  4  123 |
| **במידה והילד שלכם היה קורבן לבריונות למי תפנו ראשונים לעזרה?** | בית הספר  משטרה  למשפחת הפוגע  לאיגוד האינטרנט הישראלי  לאף אחד  אחר | 49.6%  16.5%  26.3%  1.5%  0.8%  5.3% | 66  22  35  2  1  7 |

\* שאלה מרובת תשובות

לפי הנתונים המוצגים בטבלה מספר 3 אפשר לראות שכשליש מן ההורים מדווחים כי במסגרת בית הספר של ילדיהם ישנן תופעות של בריונות ברשת (כ-33%) ועוד כשליש אינם יודעים (כ-34%). כ-5% מן ההורים אומרים שבעבר היו תופעות כאלו וכעת לא.

רובם המכריע של ההורים מאמינים שפגיעה בילדם ע"י אלימות ברשת יכולה לגרום לו נזק נפשי בוודאות (כ-38%) או במידה רבה (כ-40%).

מבחינת החשיפה לתופעת הבריונות ברשת, מרבית ההורים דיווחו שנחשפו לתופעה באינטרנט (כ-59%) ובמסגרת בית הספר (כ-45%) ו כ-11% נחשפו לכך באמצעי התקשורת השונים. כשליש מן ההורים דיווחו שנחשפו לתופעה על ידי חברים (כ-30%) ועוד כ-21% באמצעות הילד שלהם. כמחצית ההורים דיווחו שמעולם לא השתתפו בפעילות בית הספר להעלאת המודעות של ההורים לתופעת הבריונות ברשת (כ-46%) ועוד כ-39% מהם השתתפו בפעילות כזו פעם-פעמיים בלבד. כמו כן, מחצית מן ההורים (כ-50%) מעולם לא חיפשו מידע על בריונות ברשת באינטרנט ובמקורות נוספים והשאר עשו זאת בעיקר בתדירות של פעם-פעמיים בסה"כ (כ-45%). רובם המכריע של ההורים חושבים שהתפקיד ללמד את הילדים על בריונות ברשת הוא גם של בית הספר וגם של ההורים (כ-92%). במידה והילד נפל קורבן לבריונות ההורים היו פונים ראשונים לעזרה לבית הספר (כ-49%), לאחר מכן למשפחת הפוגע (כ-26%) ולאחר מכן למשטרה (כ-16%).

בנוסף, נשאלו ההורים באיזו מידה הם יכולים להגן על ילדיהם כך שלא ייפגעו ממעשי בריונות ברשת או למנוע מילדיהם מלבצע מעשי בריונות ברשת. מרבית ההורים חושבים שהם יכולים להגן על ילדיהם כך שלא ייפגעו ממעשי בריונות ברשת במידה מסוימת (52%) ובמידה גבוהה (40%). מיעוט מההורים חושב שהוא יכול להגן על הילדים במידה מועטה (6.8%) או בכלל לא (0.8%). מספר גדול יותר של ההורים חושבים שהם יכולים למנוע מילדיהם מלבצע מעשי בריונות ברשת בוודאות (10%) במידה גבוהה (כ-62%) ובמידה מסוימת (26%). רק 2% מההורים חושבים שהם יכולים למנוע מילדיהם מלבצע מעשי בריונות ברשת במידה מעטה או בכלל לא.

**ידע ההורים ביחס לאלימות ברשת בקרב הילדים**

ההורים נשאלו מספר שאלות, שבחנו באיזו מידה הם יודעים כי ילדיהם היו חשופים או שותפים לאלימות ברשת. בטבלה מספר 4 שלהלן מוצגת התפלגות התשובות.

טבלה מס' 4: מאפייני ידע ההורים על הבריונות ברשת בקרב הילדים **(N=133)**

|  |  |  |  |
| --- | --- | --- | --- |
| ***שאלה*** |  | ***אחוז %*** | ***N*** |
| **כמה פעמים בשנה האחרונה, מישהו הקניט את ילדך באופן פוגעני, קרא להחרים אותו, הפיץ שקרים או שמועות כוזבות לגביו, איים עליו, הציק לו על רקע גזעני, אתני או על המראה הפיזי שלו באמצעות תוכנת מסרים, רשת חברתית, SMS או דואר אלקטרוני?** | אף פעם  1  2  3  4  5 ומעלה  לא יודע | 61.7%  12.8%  5.3%  2.3%  1.5%  3.8%  12.8% | 82  17  7  3  2  5  17 |
| **האם ילדך הוטרד ברשת על ידי:** | חבר  חברה  אדם זר  אף אחד  לא ידוע לי  אחר | 8.3%  3.8%  1.5%  43.6%  42.1%  0.8% | 11  5  2  58  56  1 |
| **כמה פעמים בשנה האחרונה, הילד שלך שיתף או עשה לייק לפוסט או תמונה נגד אדם כלשהוא בפעם האחרונה, הקניט ילד אחר באופן פוגעני, קרא להחרים אותו, הפיץ שקרים או שמועות כוזבות לגביו, איים עליו, הציק לו על רקע גזעני, אתני או על המראה הפיזי שלו באמצעות תוכנת מסרים, רשת חברתית, SMS ודואר אלקטרוני?** | אף פעם  פעם אחת  לא יודע | 75.9%  7.5%  16.5% | 101  10  22 |

לפי הנתונים המוצגים בטבלה מספר 4 אפשר לראות שמרבית ההורים אומרים שילדם לא נפגע אף פעם בשנה האחרונה מאלימות ברשת (כ-61%) ואף פעם לא היה שותף לביצוע אלימות ברשת (כ-75%). מיעוט ההורים דיווחו שאינם יודעים אם ילדם נפגע מאלימות ברשת (כ-12%) או היה שותף לאלימות ברשת (כ-16%).

**פעולות אקטיביות של ההורים למניעת האלימות ברשת**

בחלק האחרון של השאלון נשאלו ההורים מספר שאלות שבחנו באיזו מידה הם נוקטים פעולות אקטיביות למניעת האלימות ברשת כלפי או על ידי ילדיהם, ומהו אופי הפעולות הללו. בטבלה מספר 5 שלהלן מוצגת התפלגות התשובות.

טבלה מס' 5: מאפייני הפעולות האקטיביות של ההורים למניעת האלימות ברשת **(N=133)**

|  |  |  |  |
| --- | --- | --- | --- |
| ***שאלה*** |  | ***אחוז %*** | ***N*** |
| **באיזו תדירות אתה קורא תכתובות של ילדך בתוכנות מסרים או ברשתות החברתיות?** | מעולם לא  פעם בחודש  פעם בשבוע  מס' פעמים בשבוע  כל יום  הילד אינו משתמש | 9.0%  30.1%  21.1%  19.5%  13.5%  6.8% | 12  40  28  26  18  9 |
| **באיזו תדירות אתה משוחח עם ילדך בנושא בריונות ברשת?** | מעולם לא  פעם/פעמיים בשנה  פעם בחודש  פעם בשבוע  מס' פעמים בשבוע | 3.8%  33.1%  40.6%  13.5%  9.0% | 5  44  54  18  12 |
| **באיזו תדירות אתה בודק אחר פעילות ילדך במחשב?** | לא בודק  מדי יום  בדקתי בעבר והפסקתי  פעם/פעמיים בשבוע  פעם/פעמיים בחודש  פעם/פעמיים בשנה | 23.3%  12.8%  7.5%  20.3%  27.1%  9.0% | 31  17  10  27  36  12 |
| **האם אתה בודק אחר פעילות ילדך בטלפון הסלולארי?** | אין סלולרי  לא בודק  מדי יום  בדקתי בעבר והפסקתי  פעם/פעמיים בשבוע  פעם/פעמיים בחודש  פעם/פעמיים בשנה | 2.3%  9.8%  15.2%  9.1%  27.3%  28.0%  8.3% | 3  13  20  12  36  37  11 |
| **האם אתה מפעיל תוכנות מעקב ו\או סינון על פעילות ילדך במחשב?** | כן  לא  הפעלתי בעבר כעת לא | 21.1%  74.4%  4.5% | 28  99  6 |
| **במידה ותשובתך שלילית – מדוע לא?** | לא יודע לעשות זאת  זה כרוך בעלות כספית  לא מודע לאפשרות  לא חושב שנדרש  אין גישה לאינטרנט מהמחשב  אחר | 31.1%  1.9%  7.8%  38.8%  1.9%  18.4% | 32  2  8  40  2  19 |
| **האם אתה מפעיל תוכנות מעקב ו\או סינון על פעילות ילדך בטלפון הסלולארי?** | כן  לא  הפעלתי בעבר כעת לא | 18.0%  81.3%  0.8% | 23  104  1 |
| **במידה ותשובתך שלילית – מדוע לא?** | לא יודע לעשות זאת  זה כרוך בעלות כספית  לא מודע לאפשרות  לא חושב שנדרש  אין לו טלפון סלולרי  אין שירותי גלישה בטלפון  אחר | 32.4%  0.9%  14.8%  38.0%  2.8%  3.7%  7.4% | 35  1  16  41  3  4  8 |
| **האם אתה מגביל את ילדך בשימוש ברשת האינטרנט במחשב או בטלפון הסלולארי? אם כן כיצד? סמן את כל השיטות בהן אתה משתמש\*** | לא מגביל כלל  קובע שעות הגבלה  קובע הגבלת שימוש בזמנים  אוסר גלישה לאתרים מסוימים  מתנה שימוש בפעילויות אחרות  גישה לאינטרנט חסומה  שירותי גלישה בסלולרי חסומים | 14.2%  45.8%  54.1%  33.8%  22.5%  1.5%  3.0% | 19  61  72  45  30  2  4 |

\* שאלה מרובת תשובות

לפי הנתונים המוצגים בטבלה מספר 5 אפשר לראות שכמחצית מן ההורים מדווחים שהם קוראים תכתובות של ילדם בתוכנות מסרים או ברשתות החברתיות לפחות פעם בשבוע (ויותר), כשליש מהם עושים זאת פעם בחודש ומיעוטם כלל לא (9%).

מבחינת תדירות בדיקת פעילות הילד בטלפון הסלולרי והמחשב, מרבית ההורים מדווחים שהם בודקים את הטלפון הסלולרי בתדירות של פעם-פעמיים בחודש (כ-27%) ועוד כ-20% בתדירות של פעם-פעמיים בשבוע. נתונים דומים התקבלו גם ביחס לבדיקת פעילות בילד במחשב כשמרבית ההורים מדווחים שהם בודקים את הפעילות במחשב בתדירות של פעם-פעמיים בחודש (28%) ועוד כ-27% בתדירות של פעם-פעמיים בשבוע.

יחד עם זאת, מרבית הורים מדווחים שהם משוחחים עם ילדם בנושא בריונות ברשת בתדירות של פעם בחודש (כ-40%) ועוד כשליש מהם בתדירות של פעם-פעמיים בשנה (כ-33%). כמו כן, רובם המכריע של ההורים אינם מפעילים תוכנות מעקב ו\או סינון על פעילות ילדם במחשב (כ-74%) או בטלפון הסלולרי (כ-81%). הסיבות המרכזיות לכך לפי דיווח ההורים היו שאינם חושבים שהדבר נדרש (כ-38%) או שאינם יודעים כיצד לעשות זאת (כ-30%).

לגבי הגבלת הילד בשימוש ברשת האינטרנט במחשב או בטלפון הסלולארי, מרבית ההורים דיווחו שהם עושים זאת על ידי קביעת הגבלת שימוש בזמנים (כ-54%) ולאחר מכן על ידי קביעת שעות הגבלה (כ-45%) ואיסור גלישה לאתרים מסוימים (כ-33%).

ביחס למידת מוכנותם למעקב מקצועי בתשלום: רק 36% מן ההורים השיבו שהם מוכנים, 14% ענו בשום אופן לא ומחצית מן ההורים ענו שהם לא בטוחים וצריכים לחשוב על הנושא. וזאת למרות שההורים מכירים בחשיבות המעקב אחר פעילות הילדים ברשת ולשאלה "באיזו מידה לדעתך חשוב לעקוב אחר פעילות הילדים ברשת האינטרנט ואפליקציות בטלפון הסלולארי?" ענו רוב ההורים שהם מייחסים חשיבות למעקב אחר פעילות הילדים ברשת במידה גבוהה (כ-43%) ובוודאות (25.6%). רק 30% ענו שהם מייחסים חשיבות במידה מסוימת ורק 2% במידה מועטה.

**ממצאים נוספים שנבדקו**

בהמשך, נבדקו הקשרים בין משתני הרקע הסוציו-דמוגרפים של ההורים (מגדר, גיל, מידת דתיות) ושל הילדים (מגדר, גיל הילד) לבין המדדים המרכזיים שנבחנו בשאלון. בסעיף זה יפורטו הממצאים שעלו מתוך בדיקות אלו.

**מין ההורה**

נמצאו הבדלים בין אבות לאימהות בתדירות קריאת תכתובות של הילד בתוכנות מסרים/ברשתות החברתיות ובתדירות השיחות שמקיימים עם הילד בנושא בריונות ברשת. הנתונים מוצגים בטבלה מספר 7 שלהלן:

**טבלה** מס' **7: ההבדלים בתדירות קריאת תכתובות ושיחות בנושא בריונות ברשת לפי מגדר ההורה**

|  |  |  |  |  |  |
| --- | --- | --- | --- | --- | --- |
|  | **גברים**  **22=N**  ***M*  *SD*** | | **נשים**  **105=N**  ***M*  *SD*** | | ***t*** |
| **תדירות קריאת**  **תכתובות** | 2.47 | 1.26 | 3.08 | 1.20 | **\*1.98-** |
| **תדירות שיחות**  **עם הילד** | 2.41 | 0.90 | 3.01 | 0.97 | **\*\*2.66-** |

*p*<.05\*, *p*<.01\*\*

לפי הממצאים המוצגים בטבלה מספר 7 אפשר לראות כי נמצאו הבדלים מובהקים בתדירות קריאת תכתובות של הילד בתוכנות מסרים/ברשתות החברתיות **(***t(*122)= -1.98, *p*<.05**)** ובתדירות השיחות שמקיימים עם הילד בנושא בריונות ברשת **(***t(*131)= -2.66, *p*<.01**).** אפשר לראות שהאימהות מדווחות על תדירות גבוהה יותר במובהק של קריאת תכתובות של הילד בתוכנות מסרים/ברשתות החברתיות ושל השיחות שמקיימים עם הילד בנושא בריונות ברשת בהשוואה לאבות.

**מין הילד**

במבחן חי בריבוע נמצאו הבדלים מובהקים בהתפלגות מודעות ההורים ביחס לשאלה על ידי מי הוטרד הילד ברשת, לפי מין הילד (*χ2* (5) = 16.07, *p*<.01). הנתונים מוצגים בטבלה מספר 8 שלהלן:

טבלה מס' 8: התפלגות שכיחות מודעות ההורים לגורם להטרדת הילד לפי מגדר הילד **(N=133)**

|  |  |  |  |  |  |
| --- | --- | --- | --- | --- | --- |
| ***מגדר הילד*** |  | ***בנים*** | | ***בנות*** | |
|  |  | ***אחוז %*** | ***N*** | ***אחוז %*** | ***N*** |
| **ילד הוטרד ע"י** | **חבר**  **חברה**  **אדם זר**  **אף אחד**  **לא ידוע לי**  **אחר** | 14.9%  -  1.4%  41.9%  40.5%  1.4% | 11  -  1  31  30  1 | -  8.5%  1.7%  45.8%  44.1%  - | -  5  1  27  26  - |

**לפי הנתונים המוצגים בטבלה מספר 8 אפשר לראות שהידע של ההורים אם הילד לא הוטרד כלל (אף אחד) או שאינם יודעים על כך הוא דומה ביחס לבנים ולבנות. יחד עם זאת, ביחס לבנים יותר הורים דיווחו שהוטרדו על ידי חבר בעוד ביחס לבנות, יותר הורים דיווחו שהוטרדו על ידי חברה.**

**בנוסף,** במבחן חי בריבוע נמצאו הבדלים מובהקים בהתפלגות מוכנות ההורים ביחס למוכנותם להתקשר בתשלום עם גורם מקצועי שיעקוב אחר פעילות ילדם ברשת, לפי מין הילד (*χ2* (2) = 8.74, *p*<.05). הנתונים מוצגים בטבלה מספר 9 שלהלן:

**טבלה** מס' 9: התפלגות שכיחות מוכנות ההורים למעקב מקצועי בתשלום לפי מגדר הילד **(N=133)**

|  |  |  |  |  |  |  |
| --- | --- | --- | --- | --- | --- | --- |
| ***מגדר ילד*** | |  | ***בנים*** | | ***בנות*** | |
|  | |  | ***אחוז %*** | ***N*** | ***אחוז %*** | ***N*** |
| **מוכנות למעקב מקצועי בתשלום** | **כן**  **בשום אופן לא**  **לא יודע, צריך לחשוב** | | 36.5%  6.8%  56.8% | 27  5  42 | 37.3%  23.7%  39.0% | 22  14  13 |

לפי הנתונים המוצגים בטבלה מספר 9 אפשר לראות שאחוזים גבוהים יותר של הורים מתלבטים בנושא המוכנות להתקשר בתשלום עם גורם מקצועי שיעקוב אחר פעילות ילדם ברשת כאשר מדובר בבנים (כ-56%) בהשוואה לבנות (39%). במקביל, אחוזים גבוהים יותר של הורים בשום אופן לא מוכנים לכך כאשר מדובר בבנות (כ-23%) בהשוואה לבנים (6.8%).

**מידת דתיות**

במבחן פירסון נמצא קשר חיובי מובהק בין מידת הדתיות של ההורים לבין תדירות ההשתתפות בפעילות בית הספר להעלאת המודעות של ההורים לתופעת הבריונות ברשת (*r*= 0.18, *p*<.05)**, כך שככל שההורה דתי יותר**, כך משתתף בתדירות גבוהה יותר **באופן מובהק בפעילויות הללו.**

גיל ההורה

במבחן פירסון נמצא קשר שלילי מובהק בין גיל ההורה לבין תפיסת חשיבות המעקב אחר פעילות הילדים ברשת האינטרנט ואפליקציות בטלפון הסלולארי (*r*= -0.24, *p*<.01)**, כך שככל שההורה צעיר יותר**, כך הוא מייחס חשיבות רבה יותר במובהק למעקב כזה.

**גיל הילד**

במבחן פירסון נמצא קשר שלילי מובהק בין גיל הילד לבין תדירות קריאת תכתובות של הילד בתוכנות מסרים/ברשתות החברתיות (*r*= -0.30, *p*<.01)**, כך שככל שגיל הילד מבוגר יותר**, כך ההורה פחות קורא תכתובות של הילד בתוכנות מסרים/ברשתות החברתיות.

**פרק ד: דיון**

המחקר הנוכחי חושף עד כמה מודעים הורים לילדים בגילאי 10-12 לעובדה שתופעת הבריונות ברשת הינה תופעה נרחבת וכיצד הם מתמודדים עם הבעיה. לאחר בחינת הממצאים שעלו מהתשובות של משתתפי המחקר להלן המסקנות שעולות מהם:

**חשיפת ההורים לתופעה**

במסגרת המחקר בדקנו האם וכיצד ההורים נחשפו לתופעת הבריונות ברשת. מתוצאות המחקר עולה כי 97% מכלל ההורים במדגם נחשפו לתופעה והכירו אותה במסגרות השונות, באמצעות ביה"ס, אינטרנט, חברים, דרך הילדים. השערת המחקר בנושא הייתה כי מרבית ההורים שמעו על התופעה מפרסומים שונים בתקשורת או במסגרת פעילות בית ספרית. ואכן, במחקר נמצא כי מרביתם דיווחו כי אכן נחשפו לתופעה באינטרנט (כ 59.3%) - שניתן לסווגה כאמצעי תקשורת, כ-11% נחשפו לכך בכלי תקשורת אחרים וכ-45% מן ההורים אכן נחשפו לתופעה במסגרת בית הספר. השערת המחקר שאכן אוששה, מלמדת אותנו כי מרבית ההורים (כ 79%) לא שמעו על התופעה מילדיהם ומקבלת חיזוק בנתונים המובאים בדוח המחקר למשרד החינוך (היימן ואחרים, 2014), ובו צוין כי מרבית הקורבנות ברשת אינם נוטים לשתף את ההורים במצוקתם וכי הם חשים שההורים לא יוכלו לעזור להם בהיותם חסרי ידע טכנולוגי, או שהם חוששים שההורים ינתקו להם את המחשב ולכן כדי להימנע מכך הקורבנות בוחרים שלא לשתף הורים או מבוגרים.

**השתתפות ההורים בפעולות להעלאת המודעות שלהם לתופעה**

למרות שניתן ללמוד מהממצאים הנ"ל כי ההורים שמעו על התופעה ועל השלכותיה על הילדים הפוגעים והנפגעים, נמצא במחקר כי ההורים אינם טורחים להעמיק את ידיעתם בנושא. כמחצית מההורים לא השתתפו אף פעם בפעילויות שעושים בתי הספר בנושא, ורק 14.4% הגיעו לכל הפעילויות הללו, נתון שאושש את השערות המחקר, כי מרבית ההורים לא משתפים פעולה עם פעולות שבית הספר/משרד החינוך עושה לצמצום התופעה ולא עוברים הדרכה בנושא. בנוסף נמצא, כי הרוב המוחלט של ההורים לא מתעניין בתופעה ולא מחפש מידע אודותיה באינטרנט או במקורות מידע אחרים, (50.4% מהם לא חיפשו מעולם מידע על התופעה ו 45.1% רק פעם או פעמיים בסך הכל). ממצא נוסף הראה כי מהנתונים הנ"ל ניתן ללמוד, כי למרות שההורים מודעים לשימוש הרב שעושים הילדים ברשתות החברתיות השונות (כ 83.5% מההורים ענו כי ילדם מחובר לרשתות החברתיות באמצעות המחשב או הטלפון הסלולארי), ולמרות שנמצא במחקר שרובם המכריע של ההורים (92%) חושבים שהתפקיד ללמד את הילדים על בריונות ברשת הוא גם של בית הספר וגם של ההורים, מרביתם לא טורח ללמוד על התופעה ועל דרכי ההתמודדות אתה בין אם באמצעות הפעילויות השונות בבתי הספר ובין אם במקורות מידע אחרים.

**המעורבות של ילדיהם במעשי בריונות ברשת כתוקף או כקורבן**

כשבוחנים את המודעות של ההורים כלפי הפגיעה בילדיהם , אין התאמה בין הממצאים שעלו מהמחקר במסגרתו נשאלו ההורים בנושא חשיפת ילדיהם למקרי בריונות ברשת, לבין ממצאים של מחקרים אחרים שאוכלוסיית היעד שלהם היו הילדים עצמם ועולה מתוך ההשוואה כי ישנו פער גדול בין תפיסת ההורים לחשיפת ילדיהם לתופעה לבין תשובותיהם של הילדים עצמם במחקרים אלו.

במחקר שביצענו נמצא כי 61.7% מההורים ענו כי ילדם אף פעם לא נפגע מבריונות ברשת (12.8% נוספים ענו כי הם לא יודעים), בנוסף 75.9% מההורים ענו כי ילדם אף פעם לא פגע בילד אחר ו 16.5% מההורים לא יודעים על פגיעה כזו מצד ילדיהם. לעומת זאת, בסקר שנערך בשנת 2016 נמצא כי למעלה מ 72% מהילדים בכיתות ד' – ו' חווים בריונות ברשת בתדירות כלשהי. הפער בין מענה ההורים במחקר שערכנו לעומת מענה הילדים במחקר של מכון שריד הינו גדול מאד, ומעלה תהיות שמא ההורים אינם מודעים למציאות של ילדיהם, ומאושש את השערת המחקר כי ימצא כי מרבית ההורים לא יודעים אם ילדיהם היו מעורבים באלימות ברשת אם כקורבן ואם כפוגע.

**אופן ההתמודדות של ההורים עם מעשי בריונות ברשת שנעשתה על ידי \ כלפי ילדיהם**

מרבית ההורים מאמינים שפגיעה בילדם באמצעות בריונות ברשת יכולה לגרום לו נזק נפשי (38.3% מהם בוודאות, 39.8% מהם במידה גבוהה ו 18.8% מהם במידה מסוימת), מכאן שרוב ההורים מבינים את ההשפעות האפשריות של אלימות זו על ילדיהם. מחקרנו מראה גם כי מרבית ההורים (כ- 92%), חושבים שהם יכולים להגן על ילדיהם כך שלא ייפגעו ממעשי בריונות ברשת במידה מסוימת או במידה גבוהה. לעומת זאת, מאחר ולמעלה מ 70% מהילדים במחקר שהתבצע בישראל בשנת 2016 (רולידר ובוניאל-נסים, 2016), דיווחו כי חוו בריונות ברשת בתדירות כלשהי, הרי ניתן להסיק ולומר שההורים טועים לחשוב כי הם יכולים להגן על ילדיהם מפני מעשי בריונות ברשת או שהם לא עושים מספיק לצורך כך.

כמו כן, במחקר שביצענו נראה כי רוב ההורים די בטוחים ביכולתם למנוע מילדיהם מלבצע מעשי בריונות ברשת. מרבית ההורים (כ 88%), חושבים שהם יכולים למנוע מילדיהם מלבצע מעשי בריונות ברשת במידה מסוימת או במידה גבוהה, וכ-10% מן ההורים מדווחים שהם יכולים למנוע זאת בוודאות. יחד עם זאת במחקר קודם (היימן ואחרים, 2014), נמצא כי כ 17% מהנשאלים לקחו חלק בבריונות ברשת כפוגעים, והפער הזה שבין אחוז הילדים הפוגעים לבין הרוב המוחלט של ההורים שטוען כי הוא יכול למנוע זאת, יכול להצביע שההורים טועים לחשוב שהם יכולים למנוע מילדיהם מלבצע מעשי בריונות ברשת או שהם יכולים אבל לא טורחים לעשות כן. הפער בין הנתונים המדווחים בין ההורים לילדים מאשש גם הוא את השערת המחקר כי מרבית ההורים לא יודעים האם ועד כמה ילדיהם היו מעורבים באלימות ברשת אם כקורבן ואם כפוגע.

**אילו פעולות אקטיביות ההורים מבצעים למניעת השתתפות ילדיהם במעשי בריונות ברשת כתוקף או כקורבן, והאם יהיו מוכנים לפגוע בפרטיותם.**

השערות המחקר בנושא זה היו כי ימצא שמרבית ההורים אינם מבצעים פעולות אקטיביות למניעת חשיפת ילדיהם לאלימות ברשת, וכי מרביתם יהיו מוכנים לפגוע בפרטיות ילדיהם כדי לעקוב אחר מעשיהם ברשתות החברתיות ולמנוע מהם חשיפה או ביצוע של מעשי אלימות ברשת.

מהנתונים שעלו במחקר, ניתן לראות כי הפעולות האקטיביות שעושים ההורים לצורך מניעת חשיפת ילדיהם לאלימות ברשת, מתבטאת בעיקר בפעולות שאינן דורשות ידע טכנולוגי, אם באמצעות הגבלת השימוש של הילדים בשירותי האינטרנט השונים בטלפון ובמחשב (למעשה רק 14.2% מההורים אינם מגבילים כלל), אם באמצעות קריאת תכתובות של ילדם בתוכנות מסרים או ברשתות החברתיות (מחצית מההורים דיווח כי הם עושים זאת לפחות פעם בשבוע ויותר, כשליש מהם עושים זאת פעם בחודש), ואם באמצעות שיחה עם הילדים בנושא שמרביתם (73%) עושים זאת פעם בתדירות של פעם בחודש או פעם\פעמיים בשנה.נתונים אלו מאוששים חלקית את ההשערה, לפיה ימצא כי מרבית ההורים אינם מבצעים פעולות אקטיביות למניעת חשיפת ילדיהם לאלימות ברשת.

לעומת זאת, ניתן לראות כי מרבית ההורים אינם משתמשים במעקב אחר פעילות ילדיהם באמצעים טכנולוגיים כגון תוכנות מעקב/סינון למיניהם (במחשב כ-74% אינם עושים כן ובטלפון הסלולרי כ-81%) כמחצית מהם מכיוון שלא יודעים לעשות זאת או שלא היו מודעים לאפשרות הזאת, ולמרות שכ38% מההורים חושבים שלא נדרש להפעיל תוכנות מעקב אחר ילדיהם, רק כ-14% מההורים מתנגדים לשלם עבור גוף חיצוני שיבצע את המעקב אחר פעילות ילדיהם באינטרנט, וכ-86% מההורים לא שללו את האפשרות שגוף חיצוני יעקוב אחר פעילות ילדיהם באינטרנט או שענו כי בהחלט היו מוכנים לכך.

לאור האמור לעיל, נתוני המחקר מאוששים את השערת המחקר לפיה, ימצא כי מרבית ההורים יהיו מוכנים לפגוע בפרטיות ילדיהם כדי לעקוב אחר מעשיהם ברשתות החברתיות ולמנוע מהם חשיפה או ביצוע של מעשי אלימות ברשת.

מאחר ובסקר שערך איגוד האינטרנט הישראלי ביולי 2015 נמצא כי רק 16% מבני הנוער היו מודעים למגבלות השימוש שההורים הפעילו עליהם ומרביתם לא היו מודעים לכך כלל, ולאור האחוז הגבוה של הילדים (72%) שמעורב בבריונות ברשת, ניתן להסיק כי הפעולות שעושים ההורים שאינן כוללות ידע טכנולוגי (הגבלת השימוש, שיחה עם הילדים, קריאת התכתובות בטלפון הסלולארי), ככל הנראה אינן מועילות וייתכן שההורים מודעים למגבלות הטכנולוגיות שלהם ולכן מרביתם לא פוסלים את האפשרות שגורם חיצוני יעקוב אחר פעילות ילדיהם באינטרנט.

**מגבלות המחקר**

במחקר זה נעשה שימוש בשיטת דגימה שאינה הסתברותית מסוג מדגם נוחות, שכן ההורים שהשתתפו במדגם מגיעים מפלח אוכלוסייה מסוים ודומה וכדי להגיע למסקנות מדויקות יותר בנושא, ייתכן שכדאי לערוך מחקר נרחב יותר על אוכלוסיית הורים רבה ומגוונת יותר. מגבלה נוספת עולה מכך שבמסגרת המחקר נבחנו התשובות של ההורים במדגם מול ממצאים של מחקרים אחרים בקרב ילדים אחרים ולכן מומלץ לערוך שאלון במקביל להורים, גם אל מול הילדים של אותה אוכלוסיית הורים, על מנת שההשוואה בין תשובות ההורים ותשובות הילדים תהיינה מדויקת יותר .

סיכום ומסקנות

נמצא כי מרבית ההורים שמעו על תופעת הבריונות ברשת בעיקר מאמצעי התקשורת השונים ולא כתוצאה מתקשורת עם ילדיהם, וככל הנראה ישנה בעיה לילדים בשיתוף הוריהם במקרים של בריונות ברשת לה נחשפו. ההורים אמנם מבינים שישנם השלכות נפשיות על קורבנות התופעה והשלכות פליליות על הפוגעים, ולמרות זאת הם לא מעמיקים את ידיעותיהם בנושא, בין אם באמצעי התקשורת השונים ובין אם בפעולות שעושים בבתי הספר בנושא. מרבית ההורים סבורים כי הם מסוגלים לשלוט בתופעה ולהרחיק אותה מילדיהם וכי ילדיהם לא היו מעורבים בבריונות ברשת, וזאת לעומת ממצאים במחקרים אחרים שמצאו כי מרבית הילדים היו מעורבים בתדירות כלשהי. יש לבחון לעומק ממה נובע הפער וכיצד ניתן לצמצם אותו. מכיוון שמרבית הפעולות האקטיביות שמבצעים ההורים כדי להתמודד עם התופעה אינן דורשות ידע טכנולוגי וככל הנראה שאינן מצליחות להשפיע על התפשטות התופעה, ייתכן שההורים היו מעדיפים כי גוף חיצוני יתמודד עם התופעה באמצעות כלים טכנולוגים. לאור האמור לעיל, ניתן להגיע למסקנה שההורים לא מודעים מספיק להיקף התופעה בקרב ילדיהם ולנזק שנגרם להם בפועל ואינם מצליחים לסייע להם בהתמודדות עם התופעה.

על מנת לשפר את ההתמודדות עם התופעה ומודעות הורים, כדאי שמערכת החינוך ובתי הספר ישלבו את נושא הבטיחות ברשת האינטרנט בכלל ובריונות ברשת בפרט כשיעורי חובה בבתי הספר ובמסגרת זו יטילו עבודות בית על התלמידים שיחייבו אותם לשתף את הוריהם בנושא.